ทริกเกอร์ฟันด์จ่อขายหุ้นสผ.
ทริกเกอร์ฟันด์ 2 กองค่าย บลจ.ไทยพาณิชย์ จ่อขายหุ้น ปตท.สผ. คืนเงินผู้ถือหน่วย หลังบริหารกำไรเข้าเป้า
19 ธ.ค. 2555

ทริกเกอร์ฟันด์ 2 กองค่าย บลจ.ไทยพาณิชย์ จ่อขายหุ้น ปตท.สผ. คืนเงินผู้ถือหน่วย หลังบริหารกำไรเข้าเป้า
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า กองทุนเปิดไทยพาณิชย์ ทริกเกอร์ 7% ฟันด์ 3 (SCBTG73) และกองทุนเปิดไทยพาณิชย์ ทริกเกอร์ 10% ฟันด์ 3 (SCBTG103) สร้างผลตอบแทนได้ตามเป้าหมาย เมื่อวันที่ 12 ธ.ค.ที่ผ่านมา ซึ่งเป็นไปตามเงื่อนไขเลิกกองทุนก่อนครบกำหนดอายุโครงการ 
กองทุนจะรับซื้อคืนหน่วยลงทุนอัตโนมัติให้แก่ผู้ถือหน่วยลงทุนสำหรับกองทริกเกอร์ 7% ฟันด์ 3 ในอัตราไม่ต่ำกว่า 10.81449 บาท/หน่วย และกองทริกเกอร์ 10% ฟันด์ 3 ในอัตราไม่ต่ำกว่า 11.1177 บาท/หน่วย 
นางโชติกา กล่าวว่า ในส่วนของการชำระเงินคืนให้แก่ผู้ถือหน่วยลงทุนจะแบ่งเป็น 2 ครั้ง คือ วันที่ 21 ธ.ค.และ 26 ธ.ค. 2555 เนื่องจากทั้งสองกองทุนมีการลงทุนในหุ้นบริษัท ปตท.สำรวจและผลิตปิโตรเลียม (PTTEP) รวมถึงหุ้นสามัญเพิ่มทุน PTTEP ที่เสนอระหว่างวันที่ 3–6 ธ.ค. 2555 โดยหุ้นเพิ่มทุน PTTEP มีกำหนดเข้าซื้อขายในตลาดหลักทรัพย์วันที่ 19 ธ.ค. 2555 ทำให้ผู้จัดการกองทุนยังไม่สามารถขายหุ้น PTTEP ได้ในทันที 
ทั้งนี้ กองทุนจะรับซื้อคืนหน่วยลงทุนอัตโนมัติครั้งที่ 2 ให้แก่ผู้ถือหน่วยลงทุนหลังจากที่มีการขายหุ้น PTTEP แล้ว 
ณ วันที่ 30 พ.ย. 2555 กองทริกเกอร์ 10% ฟันด์ 3 ถือหุ้น PTTEP อันดับ 4 คิดเป็นมูลค่า 39.24 ล้านบาท หรือ 6.13% ของมูลค่าสินทรัพย์สุทธิกองทุน ส่วนกองทริกเกอร์ 7% ฟันด์ 3 ถือหุ้น PTTEP อันดับ 4 คิดเป็นมูลค่า 19.92 ล้านบาท